28% tal-elettorat ma għamilx użu mill-vot. Kont nippreferi li kieku ivvutaw iktar nies għax nemmen fil-vot bħala l-ikbar għodda għall-bidla mill-qiegħ li dan il-pajjiż għad għandu bżonn. Imma qatt ma jiena ser nasal biex ngħid li min ma vvutax kien irresponsabbli kif għamel Mons Anton Gouder. Meta nipprova nifhem għaliex in-nies ma vvutatx insaħħah il-fehma tiegħi. Dawk li ma ivvutawx jidher li prinċipalment għamlu hekk għax ħassewhom mhedda mill-Knisja u mill-aġenti tagħha, dawk tal-LE. It-theddid dwar id-dnub, it-tqarbin lill-anzjani, insulti dwar briganti u ilpup liebsin ta' nagħaġ. Sfortunatament il-Knisja f'Malta wasslet il-messaġġ li m'hiex kapaċi tikkoeżisti ma min għandu opinjoni differenti. Wasslet il-messaġġ li hi interessata biss f'sitwazjoni fejn tiddomina u tiddetta. Trid li l-valuri li tmexxi l-quddiem is-soċjeta jkunu esklussivament dawk li tapprova hi. Għadha Knisja tal-poter li tippretendi li tordna u tbezza'. Messaġġ li l-iktar ħareg ċar bil-mod kif ġieb ruħu l-Vigarju Ġudizzjarju Mons Arthur Said Pullicino: l-ewwel bil-prietka lill-avukati, l-maġistrati u l-imħalfin fejn ħeġġiġhom li għandhom ikunu minn ta' l-ewwel li jinvokaw l-oġġezzjoni tal-kuxjenza . Wara kompla bid-deċiżjoni li ċ-Chairman tal-Moviment IVA l-Avukat Deborah Schembri ma tistax tipprattika fit-Tribunali Ekklesjastiċi. Il-vot tar-referendum ifisser ukoll vot kontra l-poter temporali tal-Knisja f'Malta. Poter li de facto l-Gvernijiet ta' Fenech Adami u Gonzi fittxew li jindukraw. Għax bħalma fis-snin 70 u 80 kellna l-Gvern Laburista u l-General Workers Union li kienu miżżewġin (u spiċċaw bid-divorzju fl-1992), illum il-ġurnata għandna l-Gvern Nazzjonalista u l-Kurja li jagħtu l-impressjoni li qed jikkoabitaw.